Orangtatua deng basudara tuang hati jantong!
Sander nih skang biking Acim torana dia sudah nih. Dong dua pi lia sagu par mau tabang, mar tar tau dia pawela apa talalu.
Acim: Sander e, se pawela sampe
Sander: pawela apa abang. Lo sabar sadiki ka
Acim: se maniso cari apa? Orang cari kanari sa tar macang se. Beta lia se angka bula bale atap sa ika tuh su amper sapuldalapang kali kapa nih
Sander: story iko suka ka situ. Kalu mau pi kamuka loko pi ka sana. Pastiu deng bamulu macang meme-meme garoci
Acim: la se cari apa kong brekeng se bula bale nih beta mata su kunang-kunang
Sander: beta cari spatu laaaaaaarrrsssss (Sander bilang deng jumawa bae-bae paskali)
Acim tatawa par tau akang dia maksud, mar labe lai tagal lia Sander pung pamila
Acim: Mata su gora labe dari ikang garopa merah mar pamila sa
Sander: jang cari hal. Brenti! Pi sandiri ka sana
Acim: oe muka mati e, se tar lia lars di atas rahang langsa sana tuh o?
Pas Sander bale muka ka rahang langsa, laki-laki langsung senyum tampias par Acim sa
Acim: se kira beta kawe-kawe la mau hayal deng se senyum bodoh tuh. Kaskadu karing nih. Poti sana. Sarong akang la katong bakira
Sander pi sarong capatu lars tuh la dong dua tita ka dalang dusung sagu.
Pas sampe di dalang dusung sagu, dong dua su kikis batang sagu yang jantong su kaluar, par kas tanda.
Sander: mau tabang par oras nih o?
Acim: jang nyong. Beta lia nih ada ampa ka lima lai nih. Bagini sa, katong bale la bilang Sarikat par ma'ano akang sa, biar untung par Sarikat mangkali simpang par bali keperluan apapa par baku tulung basudara di negri
Sander: ao, kalu Sarikat ma'ano akang, la katong dapa brapa?
Acim: se mulai deng barekeng untung, kalakuang dagang
Sander: e abang, dadu jua bandar yang musti untung
Acim: pastiu deng se. Kalu beta bilang Sarikat, tetap Sarikat
Sander: lo dong untung jua par biking apa?
Acim: se dengar, bulang-bulang muka nih keperluan su mulai banya. Beta tuh seng pikir Ramadhan pung parlu, mar anana skolah. Dong su mulai tes par nai klas, pindah skolah, mangkali ada yang mau ka universitas lai
Sander: la akang ada bakutarika apa deng ma'ano sagu?
Acim: tagal itu jang apapa sadiki ka bendar, tar guntur tar ujang, ka bendar. Konci rekeng hal jadi dalang negri nih se tar tau apapa
Sander: la dong di Sarikat tuh mau apa deng untung dari sagu?
Acim: sapa tau dong bisa badati par anana parlu di skolah
Sander: abang, kalu mau kas skolah ana tuh pohong bahu musti kuat, la musti mandi karingat, bukan dudu tanding par harap gampang
Acim: se tau kata dong Sarikat tuh dudu tanding sang se la biking diri macang umur baru calakate? He... dong tuh su tulung negri karja sagala rupa. Se pulang ukur jalang su tar inja peci di muka pintu, se tau sapa yang mesel se jalang maso??
Sander: Sarikat
Acim: bae jua kata se tau. Jadi beta mau minta dong ma'ano sagu-sagu nih saja. Mangkali bisa badati par tanggong anana skolah deng penghidopang kalu ada mau pi merantau par maso universitas
Sander: mo pi bilang ka sana
Acim: mo te. Barang se bisa pukul sagu? Angka parang potong gaba-gaba yang musti skali putus sa biking akang sampe tiga kali kong mau pegang nani
Sander: jadi ini bawa beta ka dalang sagu-sagu nih cuma par kas tanda batang sagu sa?
Acim: seng o
Sander bale sadar diri lai. Tagal tar bisa pegang nani par pukul sagu. Pas mau bajalang bale bagini, Acim topu laki-laki pung bahu la kasih sein par pikol daong atap saika yang patut.
Sander: Tuangisa abang e! Jadi hentar beta datang par pikol akang bawa ka rumah?
Acim: nyong kancing masih bagus toh. Jadi hala ale tuang. Ingatang, karingat yang jatuh par tulung orang tatua tuh akang biking tanah subur deng tatanamang tumbuh bagus. Jadi hala ale tuang
Sander cuma bisa nganga Acim sa. Dalang hati, "ihhh....hidop babirman nih bukang, katong tar bisa malawang orang tatua". Tar tunggu lama deng Sander hala atap saika tuh jua mo.